苏轼
江月五首（并引）
岭南气候不常。
吾尝云：菊花开时乃重阳，凉天佳月即中秋，不须以日月为断也。
今岁九月，残暑方退，既望之后，月出愈迟。
予尝夜起登合江楼，或与客游丰湖，入栖禅寺，叩罗浮道院，登逍遥堂，逮晓乃归。
杜子美云：四更山吐月，残夜水明楼。
此殆古今绝唱也。
因其句作五首，仍以“残夜水明楼”为韵。
一更山吐月，玉塔卧微澜。
正似西湖上，涌金门外看。
冰轮横海阔，香雾入楼寒。
停鞭且莫上，照我一杯残。
二更山吐月，幽人方独夜。
可怜人与月，夜夜江楼下。
风枝夕未停。
露草不可籍。
归来掩关卧，唧唧虫夜话。
三更山吐月，栖鸟亦惊起。
起寻梦中游，清绝正如此。
驱云扫众宿，俯仰迷空水。
幸可饮我牛，不须违洗耳。
四更山吐月，皎皎为谁明。
幽人赴我约，坐待玉绳横。
野桥多断板，山寺有微行。
今夕定何夕，梦中游化城。
五更山吐月，窗迥室幽幽。
玉钩还挂户，江练却明楼。
星河澹欲晓，鼓角冷知秋。
不眠翻五咏，清切变蛮讴。